Finnish Minerals Group

Finnish Minerals Group Oy (aiemmin Suomen Malmijalostus Oy) on valtion kokonaan omistama erityistehtäväyhtiö, joka kehittää kotimaista kaivos- ja akkutoimialaa Suomessa ja tekee sijoituksia alan teollisuushankkeisiin. 
Historia.
Terrafame Group Oy perustettiin vuonna 2015 hoitamaan Terrafame Oy:n emoyhtiön tehtäviä. Kesäkuussa 2018 sen toimintamandaattia muutettiin, ja sen nimi vaihtui Suomen Malmijalostus Oy:ksi. Rinnakkaistoiminimenä käytettiin Finnish Minerals Groupia. Keväällä 2025 Finnish Minerals Group Oy otettiin yhtiön varsinaiseksi toiminimeksi. 
Finnish Minerals Group hankki Soklin kaivosoikeudet nimellisellä kauppahinnalla Yara Suomi Oy:ltä vuonna 2020. Sokli Oy kartoittaa alueen mineraalivarantoja sekä kaivostoiminnan kannattavuutta.
Alkuvuodesta 2021 Finnish Minerals Group ilmoitti suunnittelevansa Haminaan pCAM- eli prekursorikatodiaktiivimateriaalitehdasta CNGR Anvanced Material Co. Ltd:n kanssa. Huhtikuussa 2025 Finnish Minerals Group hankki yhteisyrityksen koko osakekannan omistukseensa ja yhtiön nimeksi muutettiin Finnish Battery Chemicals pCAM Oy. 
Yhtiö on aiemmin osallistunut Ferrovanin Mustavaara-hankkeeseen 2018–2020 , Sotkamo Silverin kaivoshankkeeseen 2018–2020 , akkumateriaalihankkeeseen Johnson Mattheyn kanssa 2021 sekä akkukennohankkeeseen yhdessä FREYR Batteryn kanssa 2021–2023 . 
Liiketoiminta.
Finnish Minerals Groupin tavoitteena on luoda uutta teollista toimintaa ja uusia liiketoimintamahdollisuuksia Suomen kaivos- ja akkualalle litiumioniakkujen arvoketjun eri vaiheisiin sekä varmistaa tuottavat sijoitukset. Yhtiö on mukana luomassa myös uusia teollisia ratkaisuja muun muassa teollisuuden vesienkäsittelyyn. 
Organisaatio.
Finnish Minerals Group Oy on konsernin emoyhtiö. Sen lisäksi konserniin kuuluvat tytäryhtiö Terrafame Oy (sisältäen Terrafame Alueverkko Oy:n) sekä kokonaan omistetut Sokli Holding Oy (sisältäen Sokli Oy:n), Finnish Battery Chemicals Oy ja Finnish Battery Chemicals pCAM (entinen CNGR Finland Oy). Finnish Minerals Group Oy:n osakkuusyhtiöitä ovat Keliber Oy, Easpring Finland New Materials Oy ja Adven-FMG Sodium Sulphate Solutions Oy.
Finnish Minerals Groupin hallituksen puheenjohtajana toimii Jan Lång. Toimitusjohtaja on Matti Hietanen. 
Terrafame Oy.
Tytäryhtiö Terrafame on Suomessa rekisteröity osakeyhtiö, jonka toimintaan kuuluvat Sotkamossa sijaitsevat monimetallikaivos, metallitehdas ja akkukemikaalitehdas. Terrafamen tuottaa nikkeliä, sinkkiä, kobolttia ja kuparia ja jalostaa niistä metallitehtaalla metallisulfideja. Akkukemikaalitehtaalla jalostetaan nikkeli- ja kobolttisulfaatteja, joita käytetään litiumioniakkujen valmistukseen, ja sivutuotteena syntyy ammoniumsulfaattia, jota käytetään lannoitteena tai lannoitteiden raaka-aineena.
Keliber Oy.
Osakkuusyhtiö Keliber on litiumhanke, johon kuuluu useita litiumesiintymiä Keski-Pohjanmaalla sekä rakenteilla oleva litiumjalostamo Kokkolassa. Keliber kuuluu Sibanye-Stillwater-konserniin ja sen muita omistajia ovat Finnish Minerals Group sekä ryhmä suomalaisia piensijoittajia. Keliberin tavoitteena on käynnistää akkulaatuisen litiumhydroksidin tuotannon ylösajo vuonna 2026.
Sokli Oy.
Tytäryhtiö Sokli on Savukoskella sijaitseva kaivoshanke. Fosfaatin ja raudan lisäksi Soklin esiintymä sisältää muun muassa harvinaisia maametalleja, mangaania, vermikuliittia, niobiumia ja kuparia. Kaivoshankkeessa selvitetään sen teknis-taloudellisia kehittämismahdollisuuksia. 
Easpring Finland New Materials Oy.
Osakkuusyhtiö Easpring Finland New Materials käynnisti keväällä 2025 akkumateriaalitehtaan rakentamisen Kotkaan. Tavoitteena on tuottaa katodiaktiivimateriaalia (Cathode Active Material, CAM), jota tarvitaan sähköautojen litiumioniakkujen valmistuksessa. Tehtaan ensivaiheen kapasiteetiksi tulee 60 000 tonnia vuodessa, ja se työllistää suoraan noin 270 ihmistä. 
Yhtiön enemmistöomistaja on Beijing Easpring Material Technology, yksi maailman johtavista litiumioniakkujen katodiaktiivimateriaalien tuottajista. Finnish Minerals Group on yhtiön vähemmistöomistaja. 
Adven-FMG Sodium Sulphate Solutions Oy.
Osakkuusyhtiö kehittää teknis-taloudellisesti järkevää tapaa kierrättää purkuvesien natriumsulfaattia teollisuushyödykkeiksi, minkä jälkeen ratkaisuja voidaan tarjota potentiaalisille asiakkaille. Yhtiön omistavat Adven ja Finnish Minerals Group. Adven on yhtiön enemmistöomistaja. 
Finnish Battery Chemicals pCAM Oy.
Hankkeen tavoitteena on huippumoderni tuotantolaitos, joka pystyy tarjoamaan prekursorituotetta ennätyksellisen alhaisella hiilijalanjäljellä. Prekursorimateriaali eli pCAM (Precursor Cathode Active Material) on akun katodiaktiivimateriaalin esiaste, jota tarvitaan litiumioniakkujen valmistukseen. Finnish Minerals Group omistaa kokonaan Finnish Battery Chemicals pCAMin.
Vaasan anodimateriaalihanke.
Vaasaan on suunnitteilla tehdas, joka tuottaisi litiumioniakkujen valmistuksessa tarvittavaa anodimateriaalia. Hanketta vievät eteenpäin intialainen Epsilon Advanced Materials ja Finnish Minerals Group.